Ser niltaqgħu aktar tard din il-ġimgħa biex niddiskutu l-isfidi Ewropej u dawk globali, l-ewwel bejnietna u mbagħad mas-sħab tagħna mill-Asja kollha. Il-Kunsill Ewropew ser jibda nhar l-Erbgħa filgħaxija b'dibattitu dwar il-Brexit. Stedint lill-Prim Ministru May biex tindirizza lill-UE27 u tagħti l-valutazzjoni tan-negozjati min-naħa tal-Gvern tar-Renju Unit. Aktar tard, bħala 27, ser niddeċiedu kif ser immexxu 'l quddiem in-negozjati, abbażi ta' rakkomandazzjoni mill-kap negozjatur Michel Barnier. Kif tiftakru minn Salzburg, xtaqna li jinkiseb l-aktar progress u riżultati li jwasslu għal ftehim f'Ottubru. Hekk kif inhuma l-affarijiet illum, rajna li dan kien aktar ikkumplikat milli xi wħud setgħu jistennew. Madankollu, għandna nibqgħu nittamaw u nkunu determinati, għax miż-żewġ naħat hemm rieda tajba li dawn it-taħditiet jitkomplew. Iżda fl-istess ħin, ta' responsabbli li aħna, għandna nħejju lill-UE għal xenarju li fih ma jintlaħaq ebda ftehim, li hu aktar probabbli minn qatt qabel. Bħar-Renju Unit, il-Kummissjoni bdiet tali tħejjijiet, u ser tagħtina aġġornament waqt il-laqgħa. Iżda ppermettuli nkun assolutament ċar. Il-fatt li qed inħejju għal xenarju li fih ma jintlaħaq ebda ftehim m'għandu, f'ebda ċirkostanza, iwaqqafna milli nagħmlu kull sforz biex nilħqu l-aħjar qbil possibbli, għall-partijiet kollha. F'dan l-istadju dan irid ikun l-istat mentali tagħna. Kif xi ħadd ġustament qal: "Jidher impossibbli sakemm ma jsirx realtà." Ejja ma naqtgħux qalbna. Ser nerġgħu niltaqgħu bħala 28 nhar il-Ħamis filgħodu għall-Kunsill Ewropew regolari. Wara s-soltu skambju tagħna mal-President tal-Parlament Ewropew, il-Kanċillier Kurz ser jinfurmana dwar il-progress fl-implimentazzjoni tal-konklużjonijiet preċedenti tagħna, inkluż dwar il-migrazzjoni. Imbagħad ser ikollna dibattitu u nadottaw konklużjonijiet dwar il-migrazzjoni, is-sigurtà interna u r-relazzjonijiet esterni. L-għan tagħna hu li nibagħtu messaġġ qawwi dwar il-ġlieda kontra n-netwerks li jiffaċilitaw id-dħul klandestin, il-protezzjoni tal-fruntieri esterni tagħna u l-bini ta' kooperazzjoni mal-pajjiżi ta' oriġini u ta' transitu. Mill-front tas-sigurtà interna, jeħtieġ li nsaħħu r-reżiljenza tagħna u d-determinazzjoni tagħna, speċjalment f'dak li jirrigwarda ċ-ċibersigurtà. L-aktar ċiberattakk reċenti kontra l-Organizzazzjoni għall-Projbizzjoni ta' Armi Kimiċi fl-Aja wera li qed niffaċċaw theddid li qed jevolvi. Għandna nindirizzaw ukoll is-sħubija l-ġdida tagħna mal-Afrika u s-summit li ser isir dalwaqt mal-Lega tal-Istati Għarab, kif ukoll kwistjonijiet globali oħra, b'mod partikolari l-ġlieda kontra t-tibdil fil-klima qabel il-COP 24 f'Katowice. Aktar tard, is-Summit taż-Żona tal-Euro ser jiltaqa' b'mod informali waqt ikla ta' nofsinhar f'format inklussiv ta' 27 biex jiddiskutu s-sitwazzjoni attwali tar-riforma tal-UEM. Il-President Grupp tal-Euro Centeno ser jagħtina aġġornament dwar il-ħidma tal-ministri fuq ir-riforma, filwaqt li l-President tal-Bank Ċentrali Ewropew Draghi ser jagħtina l-valutazzjoni tiegħu tas-sitwazzjoni. Fl-ambjent globali attwali, jeħtieġ li niffukaw speċjalment fuq it-tisħiħ tar-reżiljenza tal-Ewropa anke mill-front ekonomiku. Jeħtieġ li niżguraw li jsir progress tajjeb fir-riforma tal-UEM sa tmiem is-sena. Qabel ma nikkonkludi, ippermettuli nfakkar li wara l-Kunsill Ewropew, ser ikun hemm il-Laqgħa Asja-Ewropa (ASEM), li din is-sena hija ospitata mill-UE. Flimkien ma' 21 pajjiż Asjatiku, it-28 Stat Membru, flimkien man-Norveġja u l-Iżvizzera, ser jiffukaw fuq kif il-konnettività tista' ssir sostenibbli u kif nistgħu nsaħħu ordni internazzjonali bbażat fuq ir-regoli. L-ASEM jibda nhar il-Ħamis filgħaxija u jintemm nhar il-Ġimgħa wara nofsinhar. Wara dik il-laqgħa, l-UE ser ikollha Summit mar-Repubblika tal-Korea, u wara dan Laqgħa tal-Mexxejja UE-ASEAN.